ddrg/super_eurlex huggingface dataset:
KIRJALLINEN KYSYMYS E-0330/00 esittäjä(t): Erik Meijer (GUE/NGL) komissiolle. Luvan myöntäminen maakaasun koeporaukseen De Biesboschin kansallispuistossa Alankomaissa.



Virallinen lehti nro 330 E , 21/11/2000 s. 0129 - 0130



KIRJALLINEN KYSYMYS E-0330/00 esittäjä(t): Erik Meijer (GUE/NGL) komissiolle (11. helmikuuta 2000) Aihe: Luvan myöntäminen maakaasun koeporaukseen De Biesboschin kansallispuistossa Alankomaissa 1. Onko komissio tietoinen, että Alankomaiden talousministeri antoi 13. tammikuuta 2000 alankomaalaiselle öljy-yhtiölle (Nederlandse Aardolie Maatschappij NAM) uuden luvan tehdä porauksia Andel-2:n toimilupa-alueella, joka sijoittuu Schoonhovenin, Dordrechtin ja 's-Hertogenboschin väliselle alueelle Zuid-Hollandin, Gelderlandin ja Noord-Brabantin maakunnissa? 2. Onko komissio tietoinen, että kysymyksessä 1 mainittu toimilupa-alue ei ole ainoastaan maanviljely- ja asutuskäytössä, vaan siihen liittyy myös vain kilometrin levyisen kaistaleen kautta pohjoisessa Nieuwe Merwedeen ja etelässä Ameriin rajoittuva, vuodesta 1994 lähtien kansallispuiston asemassa ollut De Biesboschin jokialue, joka on entinen makean veden vuorovesialue ja jolla esiintyy huomattava määrä erikoisia kasveja ja eläimiä? 3. Onko komissio tietoinen, millä perusteella Alankomaiden hallitus liitti edellisessä kysymyksessä 2 mainitun De Biesboschin alueen muuhun Andel-2:n toimilupa-alueeseen? Katsooko komissiokin, että tämä tehtiin vain, koska haluttiin nimenomaisesti säilyttää mahdollisuus koeporauksiin kansallispuistossa? 4. Voisiko komissio vahvistaa, että De Biesbosch kuuluu yhteisön luontotyyppi- ja lintudirektiivien soveltamisalaan ja että alueella tehtävien porausten vuoksi kasvi- ja eläinmaailma saattaa tahattomasti häiriintyä, kun maaperä sekä vajoaa että saastuu edelleen (edellinen häiriö aiheutui puolet NAM:in osakkeista omistavan Shellin kaadettua alueelle 112 000 tonnia öljypitoista maata ja katalysaattorijätettä) De Biesboschin pohjoispuolella? 5. Katsooko komissiokin, että kaasuporausten mahdollistaminen De Biesboschin kansallispuistossa on vastoin tätä aluetta koskevia suojelusäännöksiä? 6. Mihin toimiin komissio aikoo ryhtyä, jotta De Biesboschin alue ei enää kuuluisi Andel-2:n toimilupa-alueeseen eikä kärsisi kaasuporauksista ja niihin liittyvistä haitoista? Margot Wallströmin komission puolesta antama vastaus (6. maaliskuuta 2000) Koska komissio on saanut tietoja arvoisan parlamentin jäsenen mainitsemista seikoista ainoastaan Alankomaiden sanomalehdistä, se ei voi antaa tarkempaa selvitystä asiasta. Komissio pyytää parlamentin jäsentä tutustumaan vastaukseen, jonka se on antanut Alexander de Roon kirjalliseen kysymykseen P-0179/00(1). Tässä vastauksessa komissio ilmoitti ryhtyvänsä tarvittaviin toimenpiteisiin varmistaakseen, että Alankomaat noudattaa luonnonvaraisten lintujen suojelusta 2 päivänä huhtikuuta 1979 annettua neuvoston direktiiviä 79/409/ETY(2) ja luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettua neuvoston direktiiviä 92/43/ETY(3). (1) Katso sivu 99. (2) EYVL L 103, 25.4.1979. (3) EYVL L 206, 22.7.1992.
KIRJALLINEN KYSYMYS P-1540/00 esittäjä(t): Olivier Dupuis (TDI) komissiolle. Tieteellisen tutkimuksen säätiö.



Virallinen lehti nro 046 E , 13/02/2001 s. 0200 - 0201



KIRJALLINEN KYSYMYS P-1540/00 esittäjä(t): Olivier Dupuis (TDI) komissiolle (5. toukokuuta 2000) Aihe: Tieteellisen tutkimuksen säätiö Istanbulin poliisiviranomaiset pidättivät 12. marraskuuta 1999 85 islamilaisen tieteellisen tutkimuksen säätiön jäsentä. Turkin valtion turvallisuutta käsittelevä tuomioistuin asetti pidätetyistä 85 henkilöstä 35 syytteeseen valtion turvallisuuden vastaisesta toiminnasta. Syytetyistä 28 vapautettiin sen jälkeen, kun he olivat olleet viikon pidätettyinä, jona aikana heitä kidutettiin eri tavoin ja heidät pakotettiin allekirjoittamaan tunnustuksia. Pidätettyinä ovat edelleen seuraavat 7 henkilöä: säätiön kunniapuheenjohtaja Adnan Oktar, Firat Develioglu, Hasan Basri Guner, Ferhat Terkoglu, Halil Muftuoglu, Timur Ayan ja Finre Nil. Kun syytettyjä kuultiin tuomioistuimessa ensimmäisen kerran 7. huhtikuuta, syyttäjä pyysi heidän vapauttamistaan, mutta tuomioistuimen presidentti kieltäytyi tästä ja siirsi asian käsittelyn 2. kesäkuuta pidettävään oikeuden istuntoon. Onko komissio tietoinen edellä mainitusta tapauksesta? Jos on, mihin toimiin se on ryhtynyt tai aikoo ryhtyä sen varmistamiseksi, että syytetyille taataan oikeudenmukainen oikeuskäsittely ja asianmukaiset pidätysolot oikeudenkäyntiä odotettaessa? Aikooko komissio olla läsnä 2. kesäkuuta pidettävässä oikeuden istunnossa? Günter Verheugenin komission puolesta antama vastaus (30. toukokuuta 2000) Arvoisaa parlamentin jäsentä kehotetaan tutkimaan Lucio Maniscon kirjalliseen kysymykseen nro E-1020/00 annettua vastausta(1). Komissio lisää vielä, että se aikoo seurata kyseessä olevan oikeudenkäynnin etenemistä, mutta se ei aio olla läsnä 2. kesäkuuta 2000 pidettävässä oikeuden istunnossa. (1) EYVL C 26 E, 26.1.2001, s. 144.
KIRJALLINEN KYSYMYS E-0273/00 esittäjä(t): Paulo Casaca (PSE) komissiolle. Teoreettinen perusta Eurostatin käyttämiin ostovoimapariteetteihin.



Virallinen lehti nro 330 E , 21/11/2000 s. 0114 - 0114



KIRJALLINEN KYSYMYS E-0273/00 esittäjä(t): Paulo Casaca (PSE) komissiolle (7. helmikuuta 2000) Aihe: Teoreettinen perusta Eurostatin käyttämiin ostovoimapariteetteihin Komissio totesi vastauksessaan kysymykseeni E-2218/99(1) että ostovoimapariteettien käyttö euroalueen maita koskevissa yhteisön oikeudellisissa teksteissä on täysin oikein ja kuvastaa nykyistä käytäntöä. Voiko komissio mainita edes yhtä taloustieteellistä perustetta ostovoimapariteetin käytölle samaa valuuttaa käyttävien maiden BKT-lukujen vertaamiseksi? (1) EYVL C 219 E, 1.8.2000, s. 124. Pedro Solbes Miran komission puolesta antama vastaus (30. maaliskuuta 2000) Reaalimääräisen bruttokansantuotteen (BKT) kansainvälinen vertailu on mahdollista vain, jos seuraavat kolme ehtoa täyttyvät: BKT:n määritelmä on yhteinen, se ilmoitetaan samassa rahayksikössä ja se perustuu samalta hintatasolta tehtyyn arvioon. Yleensä jäsenvaltioiden ja muidenkin maiden BKT-laskelmissa täytetään ensimmäinen ehto muttei kahta jälkimmäistä, koska luvut ilmoitetaan kansallisessa rahayksikössä ja arviot tehdään kyseisen maan hintoina. Jälkimmäiset ehdot pystytään täyttämään ostovoimapariteetteja käyttämällä. On siis ilmeistä, että ostovoimapariteettien käytöllä on edelleen merkityksensä, vaikka kahdella jäsenvaltiolla olisi käytössä sama kansallinen rahayksikkö tai tämä rahayksikkö olisi sidottu kiinteällä ja muuttumattomalla pariteetilla toiseen rahayksikköön. Tällaisessa tapauksessa täytettäisiin kaksi ensimmäistä ehtoa muttei vieläkään kolmatta, hintatasoa koskevaa ehtoa. Yhdysvaltojen tai Belgian ja Luxemburgin kokemukset osoittavat lisäksi, että alueellisten tai kansallisten hintatasojen merkittävät erot saattavat jatkua pitkään, vaikka tulevaisuudessa hintaerojen pitäisi kaventua (hintojen lähentyminen) yhtenäismarkkinoiden ja Euroopan rahaliiton muodostumisen vuoksi. Ostovoimapariteetit ovat käyttökelpoisia myös Yhdysvaltojen ja Argentiinan kaltaisten maiden bruttokansantuotteiden vertailussa, vaikka Argentiinan peso on sidottu kiinteällä pariteetilla Yhdysvaltain dollariin (1 peso = 1 dollari). Yhdysvalloissa on suositeltu alueellisten ostovoimapariteettien käyttöä köyhyyttä koskevissa vertailuissa. Yhdysvaltain liittohallitus käyttää ostovoimapariteetteja lisäksi eri puolilla maata työskentelevien virkamiestensä palkkojen tarkistamiseen elinkustannusten mukaisesti. On siis ilmeistä, ettei Euroopan rahaliiton muodostaminen poista ostovoimapariteettien käytön merkitystä Euroopassa, vaan ne säilyvät edelleen arvokkaina talouden arviointivälineinä.
KIRJALLINEN KYSYMYS E-0839/00 esittäjä(t): Konstantinos Hatzidakis (PPE-DE) komissiolle. Ongelmia Kreikalle suunnatun yhteisön tukikehyksen alaisen opetuksen ja ammatillisen peruskoulutuksen toimintaohjelman täytäntöönpanossa.



Virallinen lehti nro 330 E , 21/11/2000 s. 0218 - 0219



KIRJALLINEN KYSYMYS E-0839/00 esittäjä(t): Konstantinos Hatzidakis (PPE-DE) komissiolle (21. maaliskuuta 2000) Aihe: Ongelmia Kreikalle suunnatun yhteisön tukikehyksen alaisen opetuksen ja ammatillisen peruskoulutuksen toimintaohjelman täytäntöönpanossa Kreikan opetusministeriö julisti toukokuussa 1998 kilpailun kemian oppituntien opetusmateriaalin nykyaikaistamiseksi lukion kolmella luokalla. Hankkeen nimenä on: Luonnontieteiden opinto-ohjelmien uudelleenmuotoilu ja nykyaikaistaminen, jonka opetusministeriö toteuttaa Kreikalle suunnatun yhteisön tukikehyksen alaisen opetuksen ja ammatillisen peruskoulutuksen toimintaohjelman A1 alaohjelman 1.1 toimenpiteen puitteissa. Oppikirjoja kustantava elin hyväksyi kolme oppikirjapakettia, ja ministeriön päätöksellä (C2 6201) annettiin määräys niiden painattamisesta. Arviointimenettely vei kuitenkin huomattavasti enemmän aikaa kuin oli edellytetty, joten Pedagoginen instituutti joutui antamaan joillekin jäsenilleen ja muille henkilöille tehtäväksi väliaikaisten kemian oppikirjojen kirjoittamisen lukuvuodelle 19992000 suurella palkkiolla. Kuitenkin se päätti sittemmin, 24. marraskuuta 1999 annetulla määräyksellä 32/1999, painattaa samat kirjat parannuksin uudelleen myös lukuvuotta 20002001 varten. Samanaikaisesti virallisesti hyväksytyt kirjat ovat käyttämättä. Voiko komissio kertoa: 1. Onko se tietoinen tästä asiasta? 2. Miksi arvioituja ja hyväksyttyjä kolmea oppikirjapakettia ei ole vielä painettu eikä niitä ole jaettu oppilaille ja opettajille? 3. Miksi ministeriön päätöstä (C2 6201) ei ole vielä pantu täytäntöön? 4. Miksi väliaikaiset oppikirjat, joissa on virheitä, painetaan uudelleen ja jo hyväksytyt oppikirjat jätetään käyttämättä? Anna Diamantopouloun komission puolesta antama vastaus (18. huhtikuuta 2000) Yleissivistävää koulutusta ja ammatillista peruskoulutusta koskevan toimenpideohjelman puitteissa Euroopan sosiaalirahasto (ESR) rahoittaa osaltaan opetussuunnitelmien ja oppimateriaalien uudistamista. Rakennerahastoja koskevien asetusten mukaisesti jäsenvaltiot vastaavat ohjelmien toteuttamisesta. Niiden tietojen mukaan, jotka kyseisen ohjelman toteuttamisesta vastaava Kreikan opetusministeriö on toimittanut komissiolle, ministeriö hyväksyi 31.12.1999 tehdyllä päätöksellä C2/6201 yhtenäistettyä lukiota varten kemian uuden oppimateriaalipaketin (oppilaan kirjat, opettajan oppaat, laboratorio-oppaan ja kalvot) ja päätti sen painattamisesta ja käyttöönotosta. Materiaali ei kuitenkaan valmistunut ajoissa painettavaksi ja käytettäväksi lukuvuonna 20002001. Vanhoista oppikirjoista haluttiin siis uudet painokset, jotta ne olisivat käytettävissä lukuvuonna 20002001. Vastaisuudessa niitä käytetään vaihtoehtoisina oppikirjoina.
KIRJALLINEN KYSYMYS E-1561/00 esittäjä(t): Glyn Ford (PSE) komissiolle. Tuomion muuttaminen Bosman-tapauksessa.



Virallinen lehti nro 046 E , 13/02/2001 s. 0202 - 0203



KIRJALLINEN KYSYMYS E-1561/00 esittäjä(t): Glyn Ford (PSE) komissiolle (18. toukokuuta 2000) Aihe: Tuomion muuttaminen Bosman-tapauksessa Jos komission mielestä Bosman-tapauksen tuomioita tulisi muuttaa, miten sen mielestä tulisi käsitellä niin kutsuttuja isoisän oikeuksia EU:n ulkopuolelta tuleville rekisteröityneille jalkapalloilijoille, jotka jo asuvat EU:n alueella? Voisiko siirtymäaika olla yli 20 vuotta? Tai tulisiko komission yrittää ostaa nämä oikeudet, ja jos tulisi, kuinka paljon korvauksia olisi maksettava, ja mikä olisi niiden arvioitu yhteismäärä? Anna Diamantopouloun komission puolesta antama vastaus (27. kesäkuuta 2000) Komissio muistuttaa arvoisalle parlamentin jäsenelle, että sen kanta Bosman-tapaukseen(1) esitettiin urheilua koskevassa selvityksessä, joka annettiin Helsingissä kokoontuneelle Eurooppa-neuvostolle(2). Komissio huomauttaa lisäksi, että yhteisöjen tuomioistuin vahvisti edellä mainitussa tapauksessa omaksumansa linjan 13. huhtikuuta 2000 asiassa Lehtonen antamassaan tuomiossa. Tämän vuoksi ei liene todennäköistä, että oikeuskäytäntöä muutettaisiin lähitulevaisuudessa. (1) Asia C-415/93, Kok. 1995, s. I-4921. (2) Komission selvitys Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä KOM(1999) 644 lopullinen.
KIRJALLINEN KYSYMYS E-1536/00 esittäjä(t): Marie-Thérèse Hermange (PPE-DE) komissiolle. Perheiden ja lasten suojelu.



Virallinen lehti nro 026 E , 26/01/2001 s. 0168 - 0168



KIRJALLINEN KYSYMYS E-1536/00 esittäjä(t): Marie-Thérèse Hermange (PPE-DE) komissiolle (18. toukokuuta 2000) Aihe: Perheiden ja lasten suojelu Euroopan parlamentti vaati 28. tammikuuta 1999 perheiden ja lasten suojelusta antamassaan päätöslauselmassa A4-0004/1999(1), että kaikkiin yhteisön säädösehdotuksiin liitetään selvitys säädöksen vaikutuksesta perheisiin, erityisesti lasten hyvinvointiin. Mihin toimiin komissio on ryhtynyt tai aikoo ryhtyä noudattaakseen tätä kehotusta käytännössä? (1) EYVL C 128, 7.5.1999, s. 79. Anna Diamantopouloun komission puolesta antama yhteinen vastaus kirjallisiin kysymyksiin E-1530/00, E-1531/00, E-1532/00, E-1533/00, E-1534/00, E-1535/00, E-1536/00 ja E-1537/00 (27. kesäkuuta 2000) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS P-0223/00 esittäjä(t): Patricia McKenna (Verts/ALE) komissiolle. Glen of the Downsin tien levennys.



Virallinen lehti nro 330 E , 21/11/2000 s. 0106 - 0107



KIRJALLINEN KYSYMYS P-0223/00 esittäjä(t): Patricia McKenna (Verts/ALE) komissiolle (31. tammikuuta 2000) Aihe: Glen of the Downsin tien levennys Onko komissio selvillä merkittävistä uusista tiedoista, jotka koskevat 12. elokuuta 1999 erityissuojelualueeksi ehdotettua Glen of the Downs -aluetta Wicklow'n kreivikunnassa Irlannissa? Katsooko komissio, että Irlannin viranomaisten tähän mennessä antamat tiedot antavat komissiolle riittävän pohjan arvioida yksityiskohtaisesti niitä vahinkoja, joita ehdotetun kaltaisesta erityissuojelualueesta seuraisi? Onko todennäköistä, että komissio keskeyttää ehdotetut tietyöt siihen asti, kunnes Irlannin hallitus on vastannut asiaa koskeviin tiedusteluihin? Aikooko komissio ryhtyä oikeustoimiin Irlantia vastaan tässä asiassa? Mihin muihin toimenpiteisiin komissio aikoo ryhtyä Glen of the Downsin tietöiden kokonaisvaikutusten arvioimiseksi? Onko todennäköistä, että komissio peruu rahoituksensa kokonaan tai osittain, jos tiedustelujen tulokset osoittautuvat epätyydyttäviksi? Margot Wallströmin komission puolesta antama vastaus (7. maaliskuuta 2000) Komissio olettaa parlamentin jäsenen tarkoittavan uusilla tiedoilla hydrogeologista raporttia, jonka hän jätti komissiolle 21. tammikuuta 2000. Raportissa käsitellään tien suunnitellun salaojitusjärjestelmän mahdollisia vaikutuksia pohjaveteen ja saarnia ja pähkinäpensasta kasvavaan metsään. Komissio on toimittanut raportin Irlannin viranomaisille huomautusten esittämistä varten ja ehdottaa vastauksen lykkäämistä siihen saakka, kunnes Irlannin viranomaiset ovat vastanneet. Komissiolla ei ole valtuuksia keskeyttää tietöitä. Se ei tällä hetkellä suunnittele käynnistävänsä oikeustoimia hankkeen johdosta eikä peruuttavansa sen rahoitusta.
KIRJALLINEN KYSYMYS E-0419/00 esittäjä(t): Erik Meijer (GUE/NGL) komissiolle. Köyhdytetyn uraanin käytöstä siviili-ilmailussa aiheutuvien vaarojen estäminen.



Virallinen lehti nro 330 E , 21/11/2000 s. 0155 - 0156



KIRJALLINEN KYSYMYS E-0419/00 esittäjä(t): Erik Meijer (GUE/NGL) komissiolle (23. helmikuuta 2000) Aihe: Köyhdytetyn uraanin käytöstä siviili-ilmailussa aiheutuvien vaarojen estäminen 1. Onko komissio tietoinen 15. tammikuuta 2000 New Scientist (UK) -lehdessä julkaistusta raportista, jossa kerrotaan Korean Airin Boeing 747 -koneen joulukuussa 1999 tapahtuneesta onnettomuudesta Essexissä Isossa-Britanniassa, ja todetaan, että tämän siviilikoneen perässä oli 300 kilogrammaa köyhdytettyä uraania, ei kuitenkaan lastina vaan vastapainona. 2. Onko komissio tietoinen, että köyhdytettyä uraania käytetään laajamittaisesti erityisesti vanhemmissa lentokoneissa? 3. Onko komissio tietoinen myös vakavista vaaroista, joita köyhdytetty uraani voi aiheuttaa kansanterveydelle? Tunnettuna esimerkkinä tästä on Bijlmeerin (Amsterdam, Alankomaat) lentokoneonnettomuus ja vielä suuremmassa mittakaavassa Persianlahden sota Irakissa? 4. Voiko komissio ilmoittaa, mihin eurooppalaisiin tai maailmanlaajuisiin sääntöihin perustuu köyhdytetyn uraanin käyttö lentokoneiden rakenteissa? 5. Voiko komissio ilmoittaa, mitä sääntöjä on olemassa köyhdytetyn uraanin käsittelystä lentokoneiden purkamisen yhteydessä ja levottomuuksien yhteydessä? 6. Mitä toimia komissio aikoo toteuttaa köyhdytetyn uraanin käytöstä lentokoneissa aiheutuvien vaarojen kertakaikkiseksi estämiseksi? Loyola de Palacion komission puolesta antama vastaus (3. huhtikuuta 2000) Komissio ei tunne kaikkia Essexissä Yhdistyneessä kuningaskunnassa joulukuussa 1999 tapahtuneen Korean Air -lentoyhtiön B 747 -lentokoneen onnettomuuden yksityiskohtia, mutta se on vastikään tehnyt tutkimuksen asiasta Euroopan parlamentin vetoomuksia käsittelevän valiokunnan pyynnöstä. Tutkimuksessa kävi ilmi, että köyhdytettyä uraania on aikaisemmin käytetty lentokoneiden ja erityisesti B 747:n rakennusaineena sen suuren tiheyden vuoksi. Sen käyttö lopetettiin vuonna 1981, ja se on asteittain korvattu muilla metalleilla. Käytössä on tosin edelleenkin lentokoneita, jotka sisältävät köyhdytettyä uraania. Amsterdamin lähellä 2. lokakuuta 1992 tapahtuneen El Al -lentoyhtiön Boeing-lentokoneen onnettomuuden jälkeen Alankomaiden viranomaisten tekemä tutkimus kuitenkin osoittaa, että väestön terveydelle haitallisten vaikutusten todennäköisyys mainitun konetyypin lentokoneiden onnettomuustapauksissa on merkityksetön. Yhteisön lainsäädäntö ei sisällä säännöksiä, jotka kieltäisivät köyhdytetyn uraanin käytön lentokoneiden rakenteissa. Mainitun tutkimuksen tulokset ovat vahvistaneet, ettei nykytietämyksen perusteella ole tarpeen kieltää köyhdytettyä uraania sisältävien lentokoneiden käyttöä.
KIRJALLINEN KYSYMYS P-0773/00 esittäjä(t): Astrid Thors (ELDR) komissiolle. Poronlihan tuonti Venäjältä EU-maihin.



Virallinen lehti nro 280 E , 03/10/2000 s. 0219 - 0219



KIRJALLINEN KYSYMYS P-0773/00 esittäjä(t): Astrid Thors (ELDR) komissiolle (9. maaliskuuta 2000) Aihe: Poronlihan tuonti Venäjältä EU-maihin Suomen paliskuntain yhdistyksen tietojen mukaan EU:n pysyvä eläinlääkintäkomitea teki 12. tammikuuta 2000 periaatepäätöksen (päätöksen 217/97/EY(1) muuttaminen) poronlihan tuonnista Kuolan niemimaan alueelta Venäjältä. Tähän asti lihan tuonti Venäjältä on estetty, koska maa on määritelty suu- ja sorkkatautialueeksi, sekä koska sen teurastamot ja lihankäsittelyolosuhteet eivät täytä vaadittuja standardeja. EU:n pysyvän eläinlääkintäkomitean edustajat teki asian johdosta tarkastuskäynnin Kuolan niemimaalle. Tietääkö komissio tehtiinkö kyseinen asian valmisteluun ja pysyvän eläinlääkintäkomitean päätökseen vaikuttanut tarkastuskierros puolueettomissa olosuhteissa? Tarkastiko komissio, miten sairauksien tutkiminen, lihan käsittely ja laaduntarkkailu suoritettiin? Selvittikö komissio, onko mahdollista luoda ulkopuolinen seurantajärjestelmä, jonka avulla poronlihan alkuperä voidaan kaikissa tapauksissa luotettavasti todistaa? (1) EYVL L 88, 3.4.1997, s. 20. David Byrnen komission puolesta antama vastaus (28. maaliskuuta 2000) Komissio pyytää kunnianarvoisaa jäsentä tutustumaan vastaukseen, jonka komissio antoi herra Seppäsen esittämään suulliseen kysymykseen H-0179/00 kyselytunnilla parlamentin istuntojaksolla Mars III 00(1). (1) Keskusteltavat aiheet Euroopan parlamentissa (maaliskuu 2000).
KIRJALLINEN KYSYMYS E-0339/00 esittäjä(t): Alexandros Alavanos (GUE/NGL) komissiolle. Työntekijöiden turvallisuuden ja terveyden parantamisen edistämiseksi annetun direktiivin 89/391/ETY artiklojen rikkominen.



Virallinen lehti nro 303 E , 24/10/2000 s. 0178 - 0178



KIRJALLINEN KYSYMYS E-0339/00 esittäjä(t): Alexandros Alavanos (GUE/NGL) komissiolle (14. helmikuuta 2000) Aihe: Työntekijöiden turvallisuuden ja terveyden parantamisen edistämiseksi annetun direktiivin 89/391/ETY artiklojen rikkominen Työntekijöiden turvallisuuden ja terveyden parantamisen edistämiseksi annetun puitedirektiivin 89/391/ETY(1) 4 artiklan 2 kohdassa todetaan, että erityisesti jäsenvaltioiden on varmistettava asianmukaiset tarkastukset ja valvonta. Kun otetaan huomioon lukuisat syytökset siitä, että jäsenvaltiot eivät valvo kyseisen direktiivin täytäntöönpanoa direktiivissä säädetystä velvollisuudesta huolimatta, mihin toimiin komissio voi ryhtyä varmistaakseen, että jäsenvaltiot noudattavat direktiiviä niille asetettujen tarkastus- ja valvontavelvollisuuksien osalta? Mitä tietoja komissiolla on kansallisten viranomaisten ylläpitämästä valvonnasta ja mahdollisista sanktioista yrityksille, jotka rikkovat direktiivin 89/391/ETY artikloja? (1) EYVL L 183, 29.6.1989, s. 1. Anna Diamantopouloun komission puolesta antama vastaus (28. maaliskuuta 2000) Komissio on samaa mieltä arvoisan parlamentin jäsenen kanssa siitä, että kaikissa jäsenvaltioissa on erityisen tärkeää noudattaa joka suhteessa kansallisia säännöksiä, joilla pannaan täytäntöön toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettu neuvoston puitedirektiivi 89/391/ETY. Tämän vuoksi on huolehdittava siitä, että puitedirektiivin 89/391/ETY 4 artiklan 2 kohdan mukaisesti kaikki mahdolliset kansallisten täytäntöönpanosäännösten rikkomukset ilmoitetaan jäsenvaltioiden viranomaisille, joiden on järjestettävä ja toteutettava asianmukaisen täytäntöönpanon vaatimat tarkastukset ja valvonta. Jos komissiolle esitetään tapauskohtaisia tietoja siitä, että kansalliset viranomaiset eivät ole täyttäneet asiaankuuluvia velvoitteitaan, komissio käynnistää vaadittavat toimenpiteet, etenkin EY:n perustamissopimuksen 226 artiklan (entisen 169 artiklan) mukaiset rikkomisesta johtuvat menettelyt, mikäli tapaukseen liittyvät tutkimukset sitä edellyttävät. Komissio kerää parhaillaan jäsenvaltioiden työsuojeluelimiltä tietoja kansallisten viranomaisten valvontatoimenpiteistä ja direktiivin 89/391/ETY säännöksiä rikkoneille yrityksille annetuista rangaistuksista. Kun tiedot on saatu, komissio toimittaa ne välittömästi arvoisalle parlamentin jäsenelle ja parlamentin sihteeristölle.